Lisbeth Bech-Nielsen (SF), 2024-12-11:
Kære kolleger, i dag tredjebehandler vi finanslovsforslaget – et finanslovsforslag, der sætter børn og familien i centrum.
Gennem målrettede investeringer i skolemad, barselsrettigheder og ungdomsuddannelser tager vi vigtige skridt mod et mere retfærdigt og omsorgsfuldt samfund.
Med afsættelsen af over 850 mio. kr. over de næste 4 år indfører vi en forsøgsordning med gratis skolemad til 20.000 elever i folkeskoler og friskoler fra august næste år.
Vi ved, at skolemad er en maggiterning af gode ting, der er smagsgivere til skoletiden.
Mange lande har haft skolemad længe.
Sverige har f.eks. haft det i 80 år.
Derfor er der også dokumenterede effekter på sundhed, trivsel, læring, koncentration og fællesskab om maden, og så mindsker det social ulighed.
De, der fik skolemad, blev højere, og de fik mere uddannelse og højere livsindkomst end dem, der ikke fik.
Skolemad er en hjælp til travle børnefamilier, og som Dagbladet Information har pointeret, ville det spare forældrene for en udgift på 1,6 mia. kr., hvis det blev udrullet over hele landet.
I SF er vi stolte af, at vores hovedprioritet er blevet en så central del af finansloven.
Det er et vigtigt skridt mod en national løsning med gratis skolemad til alle børn inden 2030, hvilket er vores vision.
En anden prioritet for SF i årets finanslovsforhandlinger er bedre forhold for familier med for tidligt fødte børn, hvor reglerne har leveret benspænd for nogle af landets allermest pressede forældre.
Vi har lyttet til de hjerteskærende historier fra forældre til for tidligt fødte børn og ændrer nu barselsreglerne, så loftet fjernes og forældre ikke længere mister barsel på grund af langvarige indlæggelser eller hjemmebehandling.
Det sikrer familierne ro og støtte i en sårbar tid.
Det er fællesskabet, der rækker hånden ud.
Når vi taler om fællesskab, er det netop det, der ligger i, at vi nu forbedrer sorgorloven.
At miste et barn er det værst tænkelige, en familie kan gennemgå, og i dag siger vi som samfund: Vi ser jer, vi støtter jer, og vi giver jer den tid, I har brug for.
Bedre sorgorlov handler om menneskelighed og om at sætte mennesker over systemer.
Tak til Det Konservative Folkeparti for at foreslå det.
Der har simpelt hen været en egenbetaling indtil nu, når man har været udsat for noget af det værste, der kan ske.
Det slutter nu.
Fra årsskiftet bliver det gratis, som det bør være.
Flere gymnasier og erhvervsskoler, der så ud til at blive ramt af sparekniven, kan nu ånde lettet op.
Vi har sikret, at unge kan blive i deres lokalmiljø og få en uddannelse, hvilket er afgørende for at sikre muligheder i fremtiden for alle.
Vi synes, at den model, der lå på bordet, indeholdt for mange benspænd, og jeg vil gerne rette en særlig tak til Radikale Venstre både for at have et meget fokuseret blik på netop de her område og for et godt samarbejde.
I finanslovsforhandlingerne fandt vi også til sidst penge til en styrket demensindsats.
Det er et område, som SF er meget optaget af, og som vi også forhandlede ind i sundhedsaftalen, som faldt på plads lige inden finansloven.
Demens er noget af det, der påvirker rigtig, rigtig mange mennesker og deres pårørende rundtomkring i landet, og det tager alt for lang tid i dag at blive udredt.
Det er ikke rimeligt, og det gør vi noget ved.
Så tak til regeringen for også at have fokus på det.
Af andre ting, jeg vil nævne i årets finanslov, er der Red Barnets ordning »SletDet«, der hjælper børn og unge, der bliver udnyttet online; lektoratsordningen, der udbreder dansk kultur og historie ude i verden; og borgerrådgiveren, der sikrer borgernes retssikkerhed rundtomkring i landets kommuner.
Et element i finanslovsforhandlingerne har været en omrokering af de 1.000 administrative stillinger, der skal være færre af.
Det er en målsætning, som vi i SF deler, og vi er glade for, at det er lykkedes at fjerne besparelserne helt eller delvis på Arbejdstilsynet, Center for Rusmiddelforskning, Danmarks Evalueringsinstitut, EVA, m.fl.
Til sidst vil jeg komme med en kæmpe tak til de mennesker uden for den her sal, som har kæmpet for de resultater, vi ser her.
Det gælder forældre, der har råbt op om behovet om bedre sorgorlov, og lærere, skoler, forskere og børneorganisationer, der har peget på vigtigheden af skolemad.
En stor tak til de familier, der har kæmpet for bedre forhold for forældre til for tidligt fødte børn.
Tak for jer, Astrid og Anton, Peter og Marie og ikke mindst Pernille og Rasmus og Olivia og Daniel, der stillede borgerforslaget, der nu bliver til virkelighed.
Det er jeres stemmer, vi har lyttet til, og de har gjort en forskel.
Den her finanslov er et resultat af arbejde, vilje og kompromis, men vigtigst af alt er den et skridt mod et Danmark, hvor børn og familier trives bedre.
Tak for ordet.
SF støtter finanslovsforslaget.